Žaloba podaná 5. októbra 2018 – Aeris Invest/SRB
(vec T-599/18)
Jazyk konania: francúzština
Účastníci konania
Žalobkyňa: Aeris Invest Sàrl (Luxemburg, Luxembursko) (v zastúpení: R. Vallina Hoset, P. Medina Sánchez a A. Sellés Marco, avocats)
Žalovaná: Jednotná rada pre riešenie krízových situácií
Návrhy
Žalobkyňa navrhuje, aby Všeobecný súd:
zrušil rozhodnutie zo 14. septembra 2018,
uložil Jednotnej rade pre riešenie krízových situácií povinnosť nahradiť trovy konania.
Dôvody a hlavné tvrdenia
Na podporu žaloby podanej proti rozhodnutiu Jednotnej rady pre riešenie krízových situácií (ďalej len „SRB“) zo 14. septembra 2018 nevykonať v rámci rozhodnutia SRB/EES/2017/08 zo 7. júna 2017 týkajúceho sa programu riešenie krízy inštitúcie Banco Popular Español, SA (ďalej len „napadnuté rozhodnutie“) konečné ex post ocenenie, predkladá žalobkyňa dva žalobné dôvody.
Prvý žalobný dôvod založený na porušení článku 20 ods. 11 nariadenia Európskeho parlamentu a Rady (EÚ) č. 806/2014 z 15. júla 2014, ktorým sa stanovujú jednotné pravidlá a jednotný postup riešenia krízových situácií úverových inštitúcií a určitých investičných spoločností v rámci jednotného mechanizmu riešenia krízových situácií a jednotného fondu na riešenie krízových situácií a ktorým sa mení nariadenie (EÚ) č. 1093/2010 (Ú. v. L 25, 2014, s. 90). Tento žalobný dôvod pozostáva z troch častí.
Prvá časť založená na tom, že napadnuté rozhodnutie sa vyslovuje k možnosti opätovného uznania odpísaných pohľadávok veriteľov alebo zvýšenia hodnoty vyplatenej protihodnoty bez toho, aby bolo vykonané konečné ex post ocenenie.
Druhá časť založená na tom, že SRB sa neuistila, že informácie, na základe ktorých sa vykonáva ocenenie, sú čo najaktuálnejšie a najkomplexnejšie, aby sa v plnom rozsahu zaúčtovala v účtovných knihách akákoľvek strata aktív daného subjektu.
Tretia časť založená na porušení judikatúry Meroni, keďže pre rozhodnutie SRB o tom, že sa nevykoná konečné ex post ocenenie, bolo potrebné schválenie Komisie.
Druhý žalobný dôvod založený na tom, že napadnuté rozhodnutie obsahuje zneužitie právomoci preukázané súhrnom objektívnych, relevantných a potvrdzujúcich sa nepriamych dôkazov. V tejto súvislosti žalobkyňa uvádza, že napadnuté rozhodnutie obchádza postup podľa článku 20 vyššie uvedeného nariadenia (EÚ) č. 806/2014, pričom cieľom SRB pri jeho prijatí bolo zakryť skutočnú situáciu spoločnosti Banco Popular Español S.A.
____________